
L I G J
Nr. 8862, datë 7.3.2002

PËR DISA NDRYSHIME NË LIGJIN NR.7995, DATË 20.9.1995 “PËR NXITJEN E PUNËSIMIT”, NDRYSHUAR ME LIGJIN NR.8444, DATË 21.1.1999

Në mbështetje të neneve 78, 81 pika 1 dhe 83 pika 1 të Kushtetutës, me propozimin e Këshillit të Ministrave, 

K U V E N D I

I REPUBLIKËS SË SHQIPËRISË
V E N D O S I:

Në ligjin nr.7995, datë 20.9.1995 “Për nxitjen e punësimit”, ndryshuar me ligjin nr.8444, datë 21.1.1999, bëhen këto ndryshime:

Neni 1

Pika 5 e nenit 4 ndryshohet si më poshtë:
“5. Politikat shtetërore të punësimit vendosen nga Këshilli i Ministrave. Ministria nxit dhe realizon zbatimin e politikave për punësimin, arsimimin dhe formimin profesional nëpërmjet Shërbimit Kombëtar të Punësimit.”.

Neni 2

Neni 17 ndryshohet si më poshtë:

“Neni 17

1. Shërbimi Kombëtar i Punësimit është një shërbim publik, autonom, me statusin e një administrate shtetërore, qendrore, që përgjigjet para ministrit.
2. Organi më i lartë vendimmarrës i Shërbimit Kombëtar të Punësimit është Këshilli Administrativ Tripalësh. Organizimi dhe funksionimi i tij përcaktohen në Statutin e Shërbimit Kombëtar të Punësimit.
3. Autoriteti më i lartë ekzekutiv i Shërbimit Kombëtar të Punësimit është Drejtori i Përgjithshëm, i cili emërohet nga Kryeministri, me propozimin e ministrit përkatës.”.

Neni 3

Shkronja “b” e pikës 2 dhe pika 3 e nenit 18 shfuqizohen.

Neni 4

Ky ligj hyn në fuqi 15 ditë pas botimit në Fletoren Zyrtare.

Shpallur me dekretin nr. 3269, datë 19.3.2002 të Presidentit të Republikës së Shqipërisë, Rexhep Meidani



